**Afo fotografieklub**

**Voorsittersverslag by die Algemene Jaarvergadering**

**8 Februarie 2021**

* Eerstens, ek het gehoop om my jaarverslag vooraf klaar te kry en versprei, maar dit het ongelukkig nie gebeur nie. My verskoning daarvoor.
* Afo se bedrywighede is die afgelope jaar, soos die res van ons lewens, ontwrig deur die Covid-19-pandemie. Ek is baie dankbaar dat ons ten spyte daarvan tog al ons gewone klubbyeekomste kon aanbied. Die groot dank daarvoor moet gaan aan Frits Thuynsma met Hannes van den Berg wat hom bystaan. Baie dankie aan julle. Ons weet Zoom is nie ideale manier om klubaande te hou nie, maar dit is oneindig beter as om net jou foto’s in te stuur en die uitslae te kry. Dit het ook voordele soos dat Cor Rademeyer uit Australië, Carien Kruger uit Mosselbaai, Johan Orton uit Nelspruit en Riaan van den Berg uit die Strand en andere wat op reis is, by ons kan aansluit.
* Benewens ons gewone klubaande het Afo ook in die grendeltyd tyd ’n nasionale salon aangebied wat danksy Dirk Heyns en almal wat hom bygestaan het, goed afgeloop het. Dankie Dirk en span.
* Ons kon nie ons jaarlikse prysuitdeling met ’n lekker geselligheid kombineer nie, maar ons kon darem die wenners bepaal en bekend maak. Ek dink al die trofeë het by die ontvangers uitgekom behalwe dié van Petro Marais wat in Australië is. Almal wat sertifkate moes kry, se sertifikate is per e-pos gestuur. Ek het van die medaljewenners se medaljes by hulle afgelewer, maar ek het nog ander wat ek nog by die mense moet besorg. Hopelik kry ek dit gou gedoen. Andersins, as jy ’n medalje moet kry en naby my verbykom. kan jy dit gerus kom oplaai. Praat net met my.
* Ons webwerf is weer vanjaar onderhou deur Cor Rademeyer uit Australië en ons kan hom nie genoeg dankie sê nie. Onder Cor se leiding het daar die afgelope jaar ’n paar afdelings bygekom, soos die een oor ons goue meesters, dit wil sê diegene wat die vlak Meester Goud bereik het. ’n Mens kan ook op die webwerf gaan kyk na die foto’s waarmee Afoniete Salonmedaljes ingeoes het.
* Vir fotograwe wat wil uitgaan om te gaan foto’s neem, was die afgelope jaar ’n frustrerende jaar. Maar dit het ook nuwe vindingrykheid opgelewer. Ek dink aan lede wat wonderlike werk met stilllewes gedoen het byvoorbeeld. Ek moedig julle almal aan om nuwe moontlikhede te ondersoek.
* Ten spyte van die beperkings waaronder ons leef, het Afo en sy lede ook wonderlik gepresteer die afgelope jaar. Die Afonite wat deelgeneem het aan die Cross Continental Circuit, ’n internasionale salon, het gesorg dat Afo as die beste klub in die salon aangewys is. In plaaslike salonne is dit eintlik vreemd as die uitslae van ’n salon kom en daar is nie ’n Afoniet onder die medaljewenners nie. Die van julle wat op Afo Chat is, sou gesien het dat Riaan van den Berg vanmiddag syfers geplaas het wat toon dat Afoniete in die huidige salonjaar tot dusver 1160 aanvaardings (wat merietetoekennings en medaljes insluit) gekry het. Die klub wat tweede op die lys is, het 771 gekry. Ons is regtig bevoorreg om aan so ’n sterk klub te behoort.
* Wat vir my besonder lekker is, is dat dit nie net enkele fotograwe is wat goed doen nie. Ons sien in ons interne kompetisies dat ’n wye verskeidenheid fotograwe byvoorbeeld tydens die afgelope jaar se klubaande as kategoriewenners opgelewer het. Die kompetisie is sterk en dit is goed vir die klub.
* Dit is wel so dat ons as klub topswaar is. Ons het baie meer senior fotograwe, en inderdaad meesterfotograwe, as wat ons juniors het. Daarom is elke nuwe lid baie welkom en is elke lid welkom om nuwe fotograwe te nooi om by ons te kom aansluit.
* Ek hoop dat ons as bestuur in die afgelope jaar die lede tevrede gestel het. As daar enigiets is wat enigiemand met die bestuur wil opneem, is hulle welkom om enige van die bestuurslede te bel. As daar nou enige vrae is oor die afgelope jaar, is julle welkom om nou te vra, of die vrae deur te stuur en dan kan ons dit hanteer.

**Neels Jackson**

**Voorsitter**